**André Daulier Deslandes** (Montoire-sur-le-Loir, 1621. – Pariz, 23. 10. 1715.), francuski trgovac i putopisac poznat po djelu *Ljepote Perzije* i osnivanju kanadskog grada Terrebonnea u Quebecu.

Biografija
----------

Karta putovanja
André Daulier Deslandes rođen je 1621. u francuskom naselju Montoire-sur-le-Loiru i o njegovom ranom životu malo je poznato. Godine 1663. priključio se J.-B. Tavernieru (1605. – 1689.), bogatom trgovcu dijamantima, na njegovom šestom putovanju k Orijentu. Daulier Deslandes bio je jedini katolik u grupi od osmero mladih suputnika, dok su sedmorica ostalih bili hugenoti. Svaki od njih imao je posebnu ulogu tokom putovanja (npr. liječnika, prevoditelja, itd.), a financirali su ih razni trgovci koji su vidjeli interes u Tavernierovom komercijalnom pothvatu.

Grupa je 14. 12. 1664. stigla u Isfahan, tadašnju iransku prijestolnicu, i Daulier Deslandes se nastanio u augustinskom samostanu dok su Tavernier i družina prebivali u Novoj Džolfi (dio Isfahana). Tokom boravka Daulier Deslandes je saznao da Tavernier pregovara o prodaji vrijedne robe privatno, uz posredovanje R. du Mansa (1613. – 1696.) kao prevoditelja, a njegova frustracija postala je većom kad je saznao da je kupac bio sam šah Abas II (vl. 1642. – 1666.). Svoje teško razočaranje gubitkom poslovnog udjela opisao je u pismu svom bratu Pierreu, sekretaru Francuske zapadnoindijske kompanije.

Daulier Deslandes u svom djelu malo je napisao o putovanju od Tabriza do Isfahana, te se o tom segmentu uglavnom referira na opise P. Della Vallea (1586. – 1652.) koji je putovao istim krajevima pola vijeka ranije. Ipak, detaljno je opisao eleganciju i udobnost iranskih kuća tj. kontrast u odnosu na njihove skromne fasade, te zabavu u kraljevskoj palači na kojoj je prisustvovao. Također, bio je pozvan i da zasvira na spineti koju je neki Armenac kupio u Nizozemskoj. Dana 24. 2. 1665. francuska trgovačka grupa zaputila se iz Isfahana prema Indiji u čemu im se pridružio i orijentalist J. de Thévenot (1633. – 1667.) s kojim se Daulier Deslandes ranije sprijateljio tokom puta. Mjesec dana kasnije, tokom boravka u Bandar-e Abasu, Daulier Deslandes odlučio se za promjenu plana i povratak u Francusku. Zajedno s Thévenotom najprije je otišao u Širaz i posjetio drevni ahemenidski grad Perzepolis, nakon čega se Thévenot zaputio prema Indiji preko Basre dok je Daulier Deslandes nastavio prema Francuskoj.

Od 1671. do 1673. Daulier Deslandes obnaša poziciju direktora Francuske zapadnoindijske kompanije u Bordeauxu, a potom odlazi u Pariz gdje objavljuje svoj putopis *Ljepote Perzije* (fr. *Beautez de la Perse*). Ovo djelo uključuje i kartu s opisom putovanja, te sedam gravura koje su prema njegovim skicama izradili poznati kraljevski umjetnici I. Silvestre i A. Paillet. Rad Dauliera Deslandesa značajan je zbog precizno određenih udaljenosti unutar safavidskog Irana, detaljnih opisa najvećih gradova, te navedenih crteža. Autentičnost određenih odlomaka putopisa je sporna jer je očito da je ponešto prepisivao od P. Della Vallea, dok se sličnosti s djelom J.-B. Taverniera tumače ili kao prepisivanje ili pak kao međusobna suradnja. Uz suglasnost Dauliera Deslandesa, u jedno od izdanja dodana je i nepovezana priča o avanturama unutar kraljevskih odaja. Njegov putopis 1926. na engleski je preveo A. T. Wilson, a 1976. preveden je i na perzijski od strane M. Sabe i izdan u Teheranu.

Tokom boravka u Parizu, Daulier Deslandes često se susretao s J.-B. Tavernierom i ostalim članovima ekspedicije Orijentom, a njegovi privatni tekstovi danas se čuvaju u odsjeku za manuskripte u pariškoj Nacionalnoj biblioteci. Među njima nalazi se i manuskript o dogodovštinama armenskog trgovca P. de Zaglyja. Godine 1673. Daulier Deslandes odlazi u Quebec gdje osniva kanadski gradić Terrebonne i obnaša funkciju njegovog načelnika od 23. 12. 1673. do 26. 10. 1681. godine, nakon čega ga zamjenjuje L. L. Dupré. Kasnije se vraća u Pariz gdje umire 23. 10. 1715. godine.

Opus
----

* () *Les Beautez de la Perse ou la description de ce qu’il y a des plus curieux dans ce royaume* (1673.), Paris: Chez Gervais Clouzier
	+ () *The beauties of Persia or an account of the most interesting features in that kingdom, with the addition of a map of the country, and several illustrations sketched on the spot* (1926.), London: Persia Society, pr. A. T. Wilson
	+ () *Zībāʼīhā-yi Īrān* (1976.), Teheran: Andžuman-e Dustdaran-e Kitab, pr. M. Saba

Galerija
--------

* Ahemenidski PerzepolisAhemenidski Perzepolis
* Panorama ŠirazaPanorama Širaza
* Panorama IsfahanaPanorama Isfahana
* Nakš-e Džahan, IsfahanNakš-e Džahan, Isfahan
* Si-o-se Pol, IsfahanSi-o-se Pol, Isfahan

Literatura
----------

* () Alam, Muzaffar; Subrahmanyam, Sanjay (2007.). *Indo-Persian Travels in the Age of Discoveries, 1400-1800*. Cambridge, UK; New York: Cambridge University Press. str. 355. ISBN 9780521780414. OCLC 71347514.
* () Faucheux, Louis Étienne (1857.). *Catalogue raisonné de toutes les estampes d’Israël Silvestre*. Paris: Veuve Jules Renouard, Libraire and Sarazin. str. 83.-135. OCLC 217275731.
* () Gulbenkian, Roberto (1970.). *Philippe de Zagly, marchand arménien de Julfa, et l'établissement du commerce persan en Courlande en 1696*. Revue des Études Arméniennes. **7** (N. izd.). Paris: Université de Paris. str. 361.-399. OCLC 469533087.
* () Joret, Charles (1886.). *Jean-Baptiste Tavernier, écuyer, baron d'Aubonne, chambellan du Grand électeur, d'après des documents nouveaux et inédits*. Paris: E. Plon, Nourrit et Cie. str. 164.-165. OCLC 457672758.
* () Kroell, Anne (1979.). *Nouvelles d'Ispahan: 1665-1695*. Paris: Société d'Histoire de l'Orient. str. 9.-11. ISBN 9782902558049. OCLC 16312545.
* () Kroell, Anne (18. 11. 2011.) [15. 12. 1994.]. *Daulier Deslandes*. Encyclopædia Iranica. New York: Columbia University.
* () Matthee, Rudi (2009.). *The Safavids under Western Eyes: Seventeenth-Century European Travelers to Iran*. Journal of Early Modern History (JEMH). **13 (2/3)**. Leiden: Brill Academic Publishers. str. 137.-171. ISSN 1385-3783. OCLC 461453307.
* () Thieme, Ulrich; Becker, Felix; Vollmer, Hans (1932.). *Olivier – Pieris*. Allgemeines Lexikon der bildenden Künstler von der Antike bis zur Gegenwart. **26**. Leipzig: Seemann. str. 146.-147. OCLC 165485982.

Ostali projekti

|  |  |
| --- | --- |
|  | U Wikimedijinoj ostavi ima još materijala vezanih za: **André Daulier Deslandes** |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 102324107
* LCCN: n88650198
* ISNI: 0000 0001 1999 5472
* SUDOC: 026812819

 |